พระราชบัญญัติว่าด้วยข้อตกลงการมอบให้อนุญาโตตุลาการชี้ขาด พุทธศักราช 2473 (ยกเลิก)
ประกาศวันที่ 1930-02-15

content: พระราชบัญญัติ ว่าด้วยข้อตกลงการมอบให้อนุญาโตตุลาการชี้ขาด พุทธศักราช ๒๔๗๓ (ยกเลิก) _______
content: พระบาทสมเด็จพระปรมินทรมหาประชาธิปก พระปกเกล้าเจ้าอยู่หัว มีพระบรมราชโองการดำรัสเหนือเกล้าฯ สั่งว่า โดยที่กรุงสยามได้ให้สัตยาบันโปรโตคอลระหว่างประเทศว่าด้วยข้อตกลงการมอบให้อนุญาโตตุลาการชี้ขาดฉบับลงวันที่ ๒๔ กันยายน พ.ศ. ๒๔๖๖ (ค.ศ. ๑๙๒๓) แล้ว จึงทรงพระกรุณาโปรดเกล้าฯ
content: ให้ตราพระราชบัญญัติขึ้นไว้โดยบทมาตราต่อไปนี้
sectionNo: 1
content: มาตรา ๑ พระราชบัญญัตินี้ให้เรียกว่า “พระราชบัญญัติว่าด้วยข้อตกลงการมอบให้อนุญาโตตุลาการชี้ขาด พุทธศักราช ๒๔๗๓”
sectionNo: 2
content: มาตรา ๒ ให้ใช้พระราชบัญญัตินี้ตั้งแต่วันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ความตกลงใด ๆ อันว่าด้วยข้อแตกต่างที่เกิดขึ้นในปัจจุบันหรือในอนาคตก็ดี ระหว่างคู่สัญญาซึ่งแต่ละฝ่ายขึ้นอยู่ในสังกัดของประเทศที่เป็นภาคีแห่งโปรโตคอลระหว่างประเทศ ว่าด้วยการมอบให้อนุญาโตตุลาการชี้ขาดฉบับลงวันที่ ๒๔ กันยายน พุทธศักราช ๒๔๖๖ (ค.ศ. ๑๙๒๓) เป็นการต่างสังกัดกันคนละประเทศ
sectionNo: 3
content: และคู่สัญญาที่ว่านั้นได้ตกลงกันมอบให้อนุญาโตตุลาการชี้ขาดข้อแตกต่างทั้งมวลหรือแต่ข้อหนึ่งข้อใด ซึ่งอาจจะเกิดขึ้นเนื่องแต่สัญญานั้น ๆ อันเกี่ยวกับกิจการค้าขายหรือกิจการอื่น ๆ ที่พึงชำระได้โดยทางอนุญาโตตุลาการไซร้
sectionNo: 3
content: มิว่าการชี้ขาดของอนุญาโตตุลาการนั้นจะต้องกระทำในประเทศซึ่งคู่สัญญาแต่ละฝ่ายมิได้ขึ้นอยู่ในสังกัดเลย หรือไม่ก็ตาม ท่านว่าความตกลงเช่นว่านี้ย่อมสมบูรณ์
sectionNo: 4
content: มาตรา ๔ วิธีพิจารณาในเรื่องอนุญาโตตุลาการรวมทั้งการตั้งอนุญาโตตุลาการนั้น ให้เป็นไปตามความประสงค์ของคู่สัญญา ถ้าอนุญาโตตุลาการพิจารณาชี้ขาดในประเทศสยามไซร้ ท่านว่าต้องอยู่ภายในบังคับบทบัญญัติแห่งกฎหมายวิธีพิจารณาความแพ่งว่าด้วยอนุญาโตตุลาการ
sectionNo: 5
content: มาตรา ๕ การบังคับตามคำชี้ขาดของอนุญาโตตุลาการในประเทศสยามตามความแห่งมาตราก่อน ๆ นั้น ท่านให้ปฏิบัติตามบทบัญญัติแห่งกฎหมายวิธีพิจารณาความแพ่ง
sectionNo: 6
content: มาตรา ๖ เมื่อศาลได้รับไว้พิจารณาซึ่งข้อพิพาทในสัญญาทำขึ้นระหว่างบุคคลอันมาตรา ๓ บังคับถึง และสัญญานั้นมีข้อตกลงกล่าวถึงการมอบให้อนุญาโตตุลาการชี้ขาดข้อแตกต่างมิว่าในปัจจุบันหรืออนาคตก็ดี และการมอบอนุญาโตตุลาการนั้นสมบูรณ์ตามมาตราอันกล่าวมาแล้ว และสามารถให้เป็นไปได้ไซร้
sectionNo: 6
content: ท่านว่าถ้าคู่สัญญาคนใดคนหนึ่งร้องขอต่อศาล ก็ให้ศาลมอบให้อนุญาโตตุลาการชี้ขาด การมอบให้อนุญาโตตุลาการชี้ขาดนั้น ท่านว่ามิเป็นการลบล้างอำนาจศาลในเมื่อข้อตกลงหรือการมอบให้อนุญาโตตุลาการชี้ขาดเป็นอันดำเนินต่อไปไม่ได้ หรือปรากฏว่าใช้ไม่ได้
content: ประกาศมา ณ วันที่ ๑๓ กุมภาพันธ์ พุทธศักราช ๒๔๗๓ เป็นปีที่ ๖ ในรัชกาลปัจจุบัน